Document ID: 32009D0712

KOMISJONI OTSUS,
18. september 2009,
millega rakendatakse nõukogu direktiivi 2008/73/EÜ seoses Interneti-põhiste teabelehekülgedega, kus esitatakse liikmesriikide poolt vastavalt ühenduse veterinaaria- ja zootehnilistele õigusaktidele heakskiidetud asutuste ja laborite loetelud
(teatavaks tehtud numbri K(2009) 6950 all)
(EMPs kohaldatav tekst)
(2009/712/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1964. aasta direktiivi 64/432/EMÜ ühendusesisest veiste ja sigadega kauplemist mõjutavate loomatervishoiu probleemide kohta, (1) eriti selle artikli 6a kolmandat lõiku, artikli 11 lõiget 6 ja artikli 13 lõiget 6,
võttes arvesse nõukogu 25. juuli 1977. aasta direktiivi 77/504/EMÜ tõupuhaste aretusveiste kohta, (2) eriti selle artikli 4a lõiget 2,
võttes arvesse nõukogu 14. juuni 1988. aasta direktiivi 88/407/EMÜ, millega sätestatakse koduveiste sügavkülmutatud sperma ühendusesisese kaubanduse ja impordi korral kohaldatavad loomatervishoiunõuded, (3) eriti selle artikli 5 lõiget 3 ja artikli 9 lõiget 3,
võttes arvesse nõukogu 19. detsembri 1988. aasta direktiivi 88/661/EMÜ aretussigade suhtes kohaldatavate zootehniliste standardite kohta, (4) eriti selle artikli 4a teist lõiku,
võttes arvesse nõukogu 30. mai 1989. aasta direktiivi 89/361/EMÜ tõupuhaste aretuslammaste ja -kitsede kohta, (5) eriti selle artikli 5 teist lõiku,
võttes arvesse nõukogu 25. septembri 1989. aasta direktiivi 89/556/EMÜ koduveiste embrüote ühendusesisese kaubanduse ja nende kolmandatest riikidest impordi loomatervishoiu nõuete kohta, (6) eriti selle artikli 5 lõiget 3 ja artikli 8 lõiget 3,
võttes arvesse nõukogu 26. juuni 1990. aasta direktiivi 90/427/EMÜ zootehniliste ja genealoogiliste tingimuste kohta ühendusesisesel kauplemisel hobuslastega, (7) eriti selle artikli 5 teist lõiku,
võttes arvesse nõukogu 26. juuni 1990. aasta direktiivi 90/428/EMÜ võistlushobustega kauplemise ja võistlustel osalemise tingimuste kohta, (8) eriti selle artikli 4 lõiget 3,
võttes arvesse nõukogu 26. juuni 1990. aasta direktiivi 90/429/EMÜ, millega sätestatakse kodusigade sperma ühendusesisese kaubanduse ja impordi korral kohaldatavad loomatervishoiunõuded, (9) eriti selle artikli 5 lõiget 3 ja artikli 8 lõiget 3,
võttes arvesse nõukogu 15. oktoobri 1990. aasta direktiivi 90/539/EMÜ kodulindude ja haudemunade ühendusesisest kaubandust ning kolmandatest riikidest importimist reguleerivate loomatervishoiunõuete kohta, (10) eriti selle artikli 4 kolmandat lõiku ja artikli 6a teist lõiku,
võttes arvesse nõukogu 28. jaanuar 1991. aasta direktiivi 91/68/EMÜ loomatervishoiu kohta ühendusesiseses lamba- ja kitsekaubanduses, (11) eriti selle artikli 8a lõiget 6 ja artikli 8b lõike 5 teist lõiku,
võttes arvesse nõukogu 15. juuli 1991. aasta direktiivi 91/496/EMÜ, millega nähakse ette ühendusse kolmandatest riikidest saabuvate loomade veterinaarkontrolli korraldamise põhimõtted ning muudetakse direktiive 89/662/EMÜ, 90/425/EMÜ ja 90/675/EMÜ, (12) eriti selle artikli 10 lõike 4 punkti b,
võttes arvesse nõukogu 29. aprilli 1992. aasta direktiivi 92/35/EMÜ, milles sätestatakse hobuste Aafrika katku kontrollieeskirjad ja tõrjemeetmed, (13) eriti selle artikli 14 lõike 1 teist lõiku,
võttes arvesse nõukogu 13. juuli 1992. aasta direktiivi 92/65/EMÜ, milles sätestatakse loomatervishoiu nõuded ühendusesiseseks kauplemiseks loomade, sperma, munarakkude ja embrüotega, mille suhtes ei kohaldata direktiivi 90/425/EMÜ A (I) lisas osutatud ühenduse erieeskirjades sätestatud loomatervishoiu nõudeid, ning nende impordiks ühendusse, (14) eriti selle artikli 11 lõike 4 kolmandat lõiku, artikli 13 lõike 2 punkti d kolmandat lõiku ning artikli 17 lõike 3 punkti b viiendat lõiku,
võttes arvesse nõukogu 14. juuli 1992. aasta direktiivi 92/66/EMÜ, millega kehtestatakse ühenduse meetmed Newcastle'i haiguse tõrjeks, (15) eriti selle artikli 14 lõike 5 teist lõiku,
võttes arvesse nõukogu 17. detsembri 1992. aasta direktiivi 92/119/EMÜ, millega seatakse sisse üldised ühenduse meetmed teatavate loomahaiguste tõrjeks ja konkreetsed meetmed seoses sigade vesikulaarhaigusega, (16) eriti selle artikli 17 lõiget 7,
võttes arvesse nõukogu 20. novembri 2000. aasta direktiivi 2000/75/EÜ, millega kehtestatakse erisätted lammaste katarraalse palaviku tõrjeks ja likvideerimiseks, (17) eriti selle artikli 15 lõike 1 teist lõiku,
võttes arvesse nõukogu 20. märtsi 2000. aasta otsust 2000/258/EÜ, millega määratakse eriinstituut, mis vastutab marutaudi vastaste vaktsiinide tõhusust kontrollivate seroloogiliste testide standardiseerimiseks vajalike kriteeriumide kehtestamise eest, (18) eriti selle artikli 3 lõiget 3,
võttes arvesse nõukogu 23. oktoobri 2001. aasta direktiivi 2001/89/EÜ ühenduse meetmete kohta sigade klassikalise katku tõrjeks, (19) eriti selle artikli 17 lõike1 punkti b teist lõiku,
võttes arvesse nõukogu 27. juuni 2002. aasta direktiivi 2002/60/EÜ, millega kehtestatakse erisätted sigade aafrika katku tõrjeks ja muudetakse direktiivi 92/119/EMÜ seoses Tescheni haiguse ja sigade aafrika katkuga, (20) eriti selle artikli 18 lõike 1 punkti b teist lõiku,
võttes arvesse nõukogu 20. detsembri 2005. aasta direktiivi 2005/94/EÜ linnugripi tõrjet käsitlevate ühenduse meetmete ning direktiivi 92/40/EMÜ kehtetuks tunnistamise kohta, (21) eriti selle artikli 51 lõiget 2,
ning arvestades järgmist:
(1)
Luba kaubelda ühendusesiseselt teatavate elusloomade ja loomsete saadustega on antud üksnes neile ettevõtetele, mis vastavad ühenduse õigusaktide asjakohastele sätetele ja mis on selleks otstarbeks heaks kiidetud selle liikmesriigi pädeva asutuse poolt, kus ettevõte asub.
(2)
Nõukogu 15. juuli 2008. aasta direktiivis 2008/73/EÜ, millega lihtsustatakse nimekirjade koostamise ja andmete avaldamise korda veterinaar- ja zootehnika valdkonnas, (22) on sätestatud, et liikmesriigid peavad koostama veterinaar- ja zootehnika valdkonna heakskiidetud asutuste nimekirjad, neid ajakohastama ning need teistele liikmesriikidele ja üldsusele kättesaadavaks tegema.
(3)
Lisaks sellele on direktiivis 2008/73/EÜ sätestatud, et liikmesriigid vastutavad selle eest, et teistele liikmesriikidele ja üldsusele on kättesaadav ajakohastatud teave riigi referentlaborite ja teatavate muude laborite (mille liikmesriigid on asjakohaste ühenduse õigusaktide kohaselt määranud) kohta.
(4)
Et lihtsustada teiste liikmesriikide ja üldsuse jaoks juurdepääsu heakskiidetud asutuste ja laborite loeteludele, peaksid liikmesriigid tegema need loetelud elektroonilisel teel kättesaadavaks Interneti-põhise teabelehekülje vormis.
(5)
Komisjon peaks liikmesriike nende loetelude teiste liikmesriikide ja üldsuse jaoks kättesaadavaks tegemisel abistama nähes selleks ette veebisaidi internetiaadressi. Sellel veebisaidil tuleks esitada liikmesriikide Interneti-põhiste teabelehekülgede lingid.
(6)
Et lihtsustada liikmesriikidevahelist elektroonilist teabevahetust ja tagada läbipaistvus ja arusaadavus, on oluline, et need loetelud oleks esitatud kõikjal ühenduses ühtses vormis. Seega tuleks käesoleva otsuse lisas sätestada Interneti-põhise teabelehekülje näidised.
(7)
Hobuslastega seoses tuleks arvestada, et direktiivi 90/427/EMÜ artiklis 5 ette nähtud loetelu (milles on esitatud tõuraamatuid väljastavad või tõuregistreid pidavad asutused, mis on heaks kiidetud või tunnustatud) vorm peaks sisaldama ka teavet, mida nõutakse komisjoni 6. juuni 2008. aasta määruse (EÜ) nr 504/2008 (millega rakendatakse nõukogu direktiivid 90/426/EMÜ ja 90/427/EMÜ hobuslaste identifitseerimise meetoditega seoses) (23) artikli 22 kohaselt ning see vorm peaks olema lihtsasti kohandatav muude asutuste puhul, mis annavad välja identifitseerimisdokumente registreeritud hobuslaste ning aretamiseks ja tootmiseks ettenähtud hobuslaste jaoks.
(8)
Viidates direktiivi 64/432/EMÜ artikli 2 lõike 2 punktile o on nõukogu 26. juuni 1990. aasta direktiivi 90/426/EMÜ (hobuslaste liikumist ja kolmandatest riikidest importimist reguleerivate loomatervishoiunõuete kohta) (24) artikli 7 lõikes 1 sätestatud kohustus koostada nende kogumiskeskuste loetelu, mis on hobuslastega kauplemise heakskiidetud kogumiskeskused (sh turud).
(9)
Liikmesriigid peavad direktiivi 2008/73/EÜ õigusaktidesse üle võtma hiljemalt 1. jaanuariks 2010. Seega tuleks Interneti-põhised teabeleheküljed teha selleks kuupäevaks kättesaadavaks.
(10)
Komisjoni 6. detsembri 2007. aasta otsuses 2007/846/EÜ, milles kehtestatakse liikmesriikide poolt vastavalt ühenduse erinevatele veterinaar-õigusaktidele heaks kiidetud üksuste loetelude näidis ning nende loetelude komisjonile edastamise eeskirjad, (25) on esitatud näidisvorm loetelude jaoks, kus esitatakse teatavad liikmesriikide poolt heakskiidetud asutused ning sätestatakse eeskirjad nende loetelude edastamiseks komisjonile.
(11)
Ühenduse õigusaktide selguse huvides tuleks otsus 2007/846/EÜ kehtetuks tunnistada ja asendada käesoleva otsusega.
(12)
Käesolevas otsuses sätestatud meetmed on kooskõlas toiduahela ja loomatervishoiu alalise komitee ja alalise zootehnikakomitee arvamusega,
ON VASTU VÕTNUD KÄESOLEVA OTSUSE:
Artikkel 1
Interneti-põhised teabeleheküljed
1. Liikmesriigid koostavad hiljemalt 1. jaanuariks 2010 Interneti-põhised teabeleheküljed, et teha teistele liikmesriikidele ja üldsusele elektrooniliselt kättesaadavaks I lisas loetletud direktiivide kohaselt heakskiidetud, tunnustatud või muul viisil määratud järgmiste asutuste ja laborite loetelud (heakskiitmine):
a)
veterinaaria asutused, mis on sätestatud II lisa 1. peatükis;
b)
zootehnika asutused, mis on sätestatud II lisa 2. peatükis ja
c)
laborid, mis on sätestatud II lisa 3. peatükis.
2. Liikmesriigid koostavad need Interneti-põhised teabeleheküljed II lisas sätestatud näidiste põhjal ja vastavalt III lisas sätestatud täiendavatele nõuetele.
3. Liikmesriigid ajakohastavad neid Interneti-põhiseid teabelehekülgi esitades seal asutuste või laborite kõik uued heakskiitmised ning heakskiitmiste peatamised või tühistamised, kui asutused või laborid ei vasta enam asjakohaste ühenduse õigusaktide nõuetele.
4. Liikmesriigid teatavad komisjonile oma Interneti-põhise teabelehekülje Interneti-aadressi.
Artikkel 2
Kehtetuks tunnistamine
Otsus 2007/846/EÜ tunnistatakse kehtetuks alates 1. jaanuarist 2010.
Artikkel 3
Adressaadid
Käesolev otsus on adresseeritud liikmesriikidele.
Brüssel, 18. september 2009

Labels: 12
0
8
6